Relaziuns ecclesiasticas tranter

Da Jan Andrea Bernhard 

Sch’ins entra en in discurs cun in plevon refurmà en Ungaria u Transilvania, alura pertschaiv’ins immediat ina gronda stima che vegn accordada a la Svizra. «Nus avain d’engraziar bler a la Svizra, consolaziun e cussegl. Ella è nossa baselgia principala.» Facticamain è la baselgia refurmada en Ungaria colliada dapi si’entschatta cun la refurmaziun turitgaisa, spezialmain cun l’activitad da Heinrich Bullinger (1504–1575), dal qual nus festivain quest onn il 500avel anniversari. Gia en ils onns 40 dal 16avel tschientaner tgirava el ina correspundenza cun students e plevons ungarais; el agiva en quell’occasiun egualmain sco spiritual e sco cussegliader. Pli tard è vegnì recepì a Debrecen la Segunda Confessiun Helvetica (1566) e fin oz vala ella sco obliganta per ils plevons refurmads. Uschia exista era fin oz, malgrà il reschim communist da terrur, ina colliaziun spiertala e teologica intensiva tranter las dus baselgias. 
Main enconuschent è ch’igl existivan contacts lucs tranter l’Ungaria e las Trais Lias (Grischun) dapi il 16avel tschientaner. D’emprims inscunters a l'universitad da Basilea, nua che students da tut l’Europa studegiavan, èn sa sviluppads pli tard d’ina vart numerus contacts a las academias teologicas da la Svizra e da l’Ungaria, da l’autra vart èn stads students e plevons ungarais pliras giadas en las Trais Lias. 

Medis engiadinais en curts ungaraisas 
Da la famiglia Stupan, oriundamain da Chiavenna, derivavan durant plirs tschientaners medis famus. Intgins eran perfin docents a l’universitad refurmada a Basilea. Probablamain tras students ungarais a Basilea è arrivà il renum da questa famiglia da medis famusa fin en Ungaria e Transilvania a las curts d’imperaturs e da prinzis. Uschia savain nus da numerusas funtaunas ch’in tschert Pietro Stupan ha lavurà sco medi vers la fin dals onns 50 tar il prinzi transilvan Johann Sigismund II (1540–1571). El era finalmain uschè renumà ch’el è vegnì clamà suenter la mort dal prinzi a la curt da l’imperatur Maximilian II (1527-76). Da qua davent avevan las curts roialas ungaraisas in interess spezial per medis da la famiglia Stupan. Igl è enconuschent che suenter il numnà Pietro lavuravan sco medis anc in Lukas Stupan e pli tard in Nikolaus Stupan, in figl dal professer basilais Johann Nikolaus, a las curts ungaraisas. 
Interessant è segir ina constataziun apparentamain secundara. Igl è generalmain enconuschent che plirs medis eran antitrinitars en il 16avel tschientaner. Era plirs confamigliars da la famiglia Stupan eran antitrinitars clandestins. Savens avevan els giudì lur instrucziun tar nunconformists talians, per il solit antitrinitars, che sa trategnevan dapi 1542 en las Trais Lias. In exempel significativ è stà il professer da medischina basilais Johann Nikolaus Stupan (1542–1621), ch’è vegnì instruì dals nunconformists talians Bartholomäus Silvius e Celio Secondo Curione. Plirs Ungarais studegiavan en il 16avel tschientaner la medischina tar Stupan a Basilea e han manà uschia l’ideologia antitrinitara en lur patria. In auter exempel: Gia il numnà Pietro Stupan collavurava tar il prinzi Johann Sigismund II plirs onns cun il medi talian Giorgio Biandrata ch’è daventà confundatur da la baselgia unitara en Transilvania. Era il prinzi sez era dapi 1564 in antitrinitar. – Quests dus exempels mussan che medis grischuns n’eran damai betg senz’impurtanza per quai che la baselgia unitara ha pudì sa consolidar en Transilvania ed Ungaria. 

Plevons ungarais visitan chasas-pravenda grischunas 
Danovamain èsi d’engraziar ad in medi engiadinais che plirs preditgants ungarais ch’eran da passagi han survegnì il matg e zercladur 1676 spaisa ed albiert tar intgins plevons grischuns. Igl è Nikolaus Zaff, medi a Venezia e plevon da la plaiv refurmada clandestina en quest lieu. Cur ch’el è vegnì a savair che tut ils plevons refurmads da l’Ungaria vegnivan sentenziads a la galera a Napoli suenter la dretgira criminala a Pressburg (Bratislava) 1674, è el daventà in dals pli activs gidanters per deliberar ils preditgants numnads. Ses buns contacts cun ils nobels e plevons grischuns eran d’avantatg en quest connex; quels han numnadamain cuntanschì ensemen cun teologs turitgais ed alliads beltgs ch’ils Ungarais èn vegnids cumprads liber. Finalmain era Zaff quel che ha organisà il viadi a Turitg sur Chiavenna ed ils pass grischuns. Dapertut èn els vegnids retschets cordialmain en las chasas-pravenda, sco che nus savain dad albums da differents plevons. Uschia ha dà albiert p. ex. il plevon Johannes Leonhard a Filisur gist a plirs Ungarais sin lur viadi; tranter auter era a Ferenc Foris Otrokocsi, il qual ha pli tard menziunà ils eveniments tragics dals preditgants refurmads ungarais en ina scrittira stampada («Furor Bestiae»). El ha scrit en quella era da lur dimora a Cuira, nua ch’els èn vegnids beneventads cun «grond applaus e plaschair nunditg». Deplorablamain è mort là era in Ungarais en consequenza da la stancladad. In Georg Jenatsch, bain in biadi dal politicher, ha accumpagnà ils Ungarais finalmain fin a Turitg. Otrokocsi era alura er quel che ha signalisà pli tard vinavant interess per il Grischun. Sco plevon da Gyöngyös ha el rugà ils 30 d’avrigl 1682 per la Bibla ladina (1679) ch’era cumparida avant trais onns tar Dorta a Scuol.